钦定古今图书集成/历象汇编/庶征典/第153卷 > 《宋史》 > 梁
## 钦定古今图书集成/历象汇编/庶征典/第153卷 > 《宋史》 > 梁

### 武帝时诗妖讹言童谣

按《南史梁武帝本纪》：“天监十三年夏六月，都下讹言
有枨枨取人肝胏及血以治天狗，百姓大惧，二旬而
止。”

按《隋书五行志》：“梁天监三年六月八日，武帝讲于重
云殿。沙门志公忽然起儛歌乐，须臾悲泣，因赋五言
诗曰：‘乐哉三十馀，悲哉五十里。但看八十三，子地妖
灾起。佞臣作欺妄，贼臣灭君子。若不信吾语，龙时侯
贼起，且至马中间，衔悲不见喜’。”自天监至于大同，三
十馀年，江表无事。至太清二年，台城陷，帝享国四十
“八年”，所言五十里也。太清元年八月十三日，而侯景
自悬瓠来降，在丹阳之北子地，帝惑朱异之言以纳
景。景之作乱，始自戊辰之岁，至午年，帝忧崩。十年四
月八日，《志》公于大会中又作诗曰：“兀尾狗子始著狂，
欲死不死啮人伤，须臾之间自灭亡，患在汝阴死三
湘，横尸一旦无人藏。”侯景，小字狗子，初自悬瓠来降悬瓠则古之汝南也。巴陵南有地名三湘，即景奔走
之所。天监中，茅山隐士陶弘景为五言诗曰：“夷甫
任散诞，平叔坐谈空。不意昭阳殿，忽作单于宫。”及大
同之季，公卿唯以谈元为务。夷甫、平叔，朝贤也。侯景
作乱，遂居昭阳殿。大同中，童谣曰：“青丝白马寿阳
来。”其后侯景破丹阳，乘白马，以青丝为羁勒。

### 元帝时谶

按《梁书侯景传》：“景将败，有僧通道人者，意性若狂，饮
酒啖肉，不异凡等，世间游行已数十载，姓名乡里，人
莫能知。初言隐伏，久乃方验，人并呼为阇棃，景甚信
敬之。景尝于后堂与其徒共射，时僧通在坐，夺景弓
射景阳山，大呼云：‘得奴已。景后又宴集其党，又召僧
通，僧通取肉揾盐以进，景问曰：‘好不’？景答：‘所恨太咸’’。”
僧通曰：“不咸则烂臭。”果以盐封其尸。